Ejet
Ejet ( bio je, u grčkoj mitologiji, sin Helija i Okeanove kćerke Perseide, brat Kirkin, Pasifajin i Persov, kralj Eje u Kolhidi. Idija, najmlađa od Okeanovih kćeri ― okeanida ― rodila je Ejetu Medeju i Halkiopu, a kavkaska nimfa Asterodija rodila mu je sina Apsirta.

Mitologija 
Ejetu je otac dao vlast nad Korintom, ali je on zemlju ustupio Bunu i potom otišao u Kolhidu, u oblast ispod Kavkaza, na obali Crnog mora. Tamo je postao kralj grada Eje i živeo je u velelepnoj palati, u kojoj je iz česama tekla voda, mleko, vino i ulje. Kad je Friks na zlatorunom ovnu doleteo u Kolhidu, Ejet mu je dao ruku svoje kćerke Halkiope, a Friks je zauvrat Ejetu poklonio ovnovo zlatno runo. Pošto mu je bilo prorečeno da će vladati Ejom sve dok zlatno runo bude u njegovom posedu, on ga je okačio o jedno drvo u Aresovom gaju i postavio strašnog zmaja da ga čuva. Kad je kasnije Jason sa Argonautima došao po zlatno runo, Ejet je obećao da će mu ga dati ako pripitomi bikove s gvozdenim nogama i poseje zmajeve zube. Jason je oba zadatka izvršio uz pomoć Ejetove kćerke Medeje. Ejet nije održao datu reč, ali se Jason ipak uspeo dokopati zlatnog runa, bilo tako što je ubio zmaja ili uz pomoć Medeje, koja ga je uspavala magičnim napitkom. Ejeta je s prestola kasnije zbacio njegov brat Pers. Nakon toga Ejet je je dugo živeo, dočekavši starost sasvim zapušten i u prljavštini, a suze su mu nagrizale lice. Ali, kad se Medeja vratila iz Grčke u Kolhidu, ubila je strica i vratila Ejeta na presto.

Reference

Literatura 

Kraljevi u grčkoj mitologiji